amanoisuno/poetBack huggingface dataset:
蘇州不住遙望武丘報恩兩寺 李紳 
秋山古寺東西遠，竹院松門悵望同。幽鳥靜時侵徑月，野煙消處滿林風。塔分朱雁餘霞外，剎對金螭落照中。官備散寮身却累，往來慙謝二蓮宮。
迴望館娃故宮 李紳 
江雲斷續草綿連，雲隔秋波樹覆煙。飄雪荻花鋪漲渚，變霜楓葉卷平田。雀愁化水喧斜日，鴻怨驚風叫暮天。因問館娃何所恨，破吳紅臉尚開蓮。
姑蘇臺雜句 李紳 
越王巧破夫差國，來獻黃金重雕刻。西施醉舞花豔傾，妬月嬌娥恣妖惑。姑蘇百尺曉鋪開，樓楣盡化黃金臺。歌清管咽歡未極，越師戈甲浮江來。伍胥抉目看吳滅，范蠡全身霸西越。寂莫千年盡古墟，蕭條兩地皆明月。靈巖香徑掩禪扉，秋草荒涼徧落暉。江浦迴看鷗鳥沒，碧峰斜見鷺鷥飛。如今白髮星星滿，却作閑官不閑散。野寺經過懼悔尤，公程迫蹙悲秋館。吳鄉越國舊淹留，草樹煙霞昔徧遊。雲木夢迴多感歡，不惟惆悵至長洲。
開元寺 李紳 
十層花宇真毫相，數仞峰巒閟月扉。攢立寶山中色界，散周香海小輪圍。坐隅咫尺窺巖壑，窗外高低辨翠微。難保爾形終不轉，莫令偷拂六銖衣。
臯橋 李紳 
伯鸞憔悴甘飄寓，非向囂塵隱姓名。鴻鵠羽毛終有志，素絲琴瑟自諧聲。故橋秋月無家照，古井寒泉見底清。猶有餘風未磨滅，至今鄉里重和鳴。
真娘墓 李紳 
一株繁豔春城盡，雙樹慈門忍草生。愁態自隨風燭滅，愛心難逐雨花輕。黛消波月空蟾影，歌息梁塵有梵聲。還似錢塘蘇小小，祗應迴首是卿卿。
却望無錫芙蓉湖 一 李紳 
水寬山遠煙嵐迥，柳岸縈迴在碧流。清晝不風鳧雁少，却疑初夢鏡湖秋。
却望無錫芙蓉湖 二 李紳 
丹橘村邊獨火微，碧流明處雁初飛。蕭條落葉垂楊岸，隔水寥寥聞擣衣。
却望無錫芙蓉湖 三 李紳 
逐波雲影參差遠，背日嵐光隱見深。猶似望中連海樹，月生湖上是山陰。
却望無錫芙蓉湖 四 李紳 
舊山認得煙嵐近，湖水平鋪碧岫間。喜見雲泉還悵望，自慙山叟不歸山。
却望無錫芙蓉湖 五 李紳 
翠崖幽谷分明處，倦鳥歸雲在眼前。惆悵白頭爲四老，遠隨塵土去伊川。
重到惠山 李紳 
碧峰依舊松筠老，重得經過已白頭。俱是海天黃葉信，兩逢霜節菊花秋。望中白鶴憐歸翼，行處青苔恨昔遊。還向窗間名姓下，數行添記別離愁。
鑒玄影堂 李紳 
香燈寂莫網塵中，煩惱身須色界空。龍鉢已傾無法雨，虎牀猶在有悲風。定心池上浮泡沒，招手巖邊夢幻通。深夜月明松子落，儼然聽法侍生公。
別石泉 李紳 
素沙見底空無色，青石潛流暗有聲。微渡竹風涵淅瀝，細浮松月透輕明。桂凝秋露添靈液，茗折香芽泛玉英。應是梵宮連洞府，浴池今化醒泉清。
別雙溫樹 李紳 
翠條盈尺憐孤秀，植向西窗待月軒。輕剪綠絲秋葉暗，密扶纖幹夏陰繁。故山手種空懷想，溫室心知不敢言。看爾拂雲今得地，莫隨陵谷改深根。
重別西湖 李紳  西湖
浦邊梅葉看凋落，波上雙禽去寂寥。吹管曲傳花易失，織文機學羽難飄。雪欺春早摧芳蕚，隼勵秋深拂翠翹。繁豔彩毛無處所，盡成愁歎別谿橋。
毘陵東山 李紳 
昔人別館淹留處，卜築東山學謝家。業桂半空摧枳棘，曲池平盡隔煙霞。重開漁浦連天月，更種春園滿地花。依舊秋風還寂莫，數行衰柳宿啼鴉。
建元寺 李紳 
江城物候傷心地，遠寺經過禁火辰。芳草壠邊迴首客，野花叢裏斷腸人。紫荆繁豔空門晝，紅藥深開古殿春。歎息光陰催白髮，莫悲風月獨霑巾。
却到金陵登北固亭 李紳 
龍形江影隔雲深，虎勢山光入浪沈。潮蹙海風驅萬里，日浮天塹洞千尋。衆峰作限橫空碧，一柱中維徹底金。還叱檝師看五兩，莫令辜負濟川心。
望鶴林寺 李紳 
鶴栖峰下青蓮宇，花發江城世界春。紅照日高殷奪火，紫凝霞曙瑩銷塵。每思載酒悲前事，欲問題詩想舊身。自歎秋風勞物役，白頭拘束一閑人。
宿瓜州 李紳 
煙昏水郭津亭晚，迴望金陵若動搖。衝浦迴風翻宿浪，照沙低月歛殘潮。柳經寒露看蕭索，人改衰容自寂寥。官冷舊諳唯旅館，歲陰輕薄是涼飆。
入揚州郭 李紳 
菊芳沙渚殘花少，柳過秋風墜葉疎。堤繞門津喧井市，路交村陌混樵漁。畏衝生客呼童僕，欲指潮痕問里閭。非爲掩身羞白髮，自緣多病喜肩輿。
宿揚州水館 李紳 
舟依淺岸參差合，橋映晴虹上下連。輕檝過時搖水月，遠燈繁處隔秋煙。却思海嶠還悽歎，近涉江濤更凜然。閑凭欄干指星漢，尚疑軒蓋在樓船。
州中小飲便別牛相 李紳 
笙歌罷曲辭賓侶，庭竹移陰就小齋。愁不解顏徒滿酌，病非傷肺爲憂懷。耻矜學步貽身患，豈慕醒狂躡禍階。從此別離長酩酊，洛陽狂狷任椎埋。
却過淮陰吊韓信廟 李紳 
功高自棄漢元臣，遺廟陰森楚水濱。英主任賢增虎翼，假王徼福犯龍鱗。賤能忍恥卑狂少，貴乏懷忠近佞人。徒用千金酬一飯，不知明哲重防身。
却入泗口 李紳 
洪河一派清淮接，堤草蘆花萬里秋。煙樹寂寥分楚澤，海雲明滅滿揚州。望深江漢連天遠，思起鄉閭滿眼愁。惆悵路岐真此處，夕陽西沒水東流。
重入洛陽東門 李紳 
商顏重命伊川叟，時事知非入洛人。連野碧流通御苑，滿階秋草過天津。每慚清秩容衰齒，猶有華簪寄病身。驅馬獨歸尋里巷，日斜行處舊紅塵。
拜三川守 李紳 
恭承寵詔臨伊洛，靜守朝章化比閭。風變市兒驚偃草，雨晴郊藪謬隨車。改張琴瑟移膠柱，止息笙篁辨魯魚。唯有從容期一德，使齊文教奉皇居。
慶雲見 李紳 
禮成中嶽陳金冊，祥報卿雲冠玉峰。輕未透林疑待鳳，細非行雨詎從龍。卷風變彩霏微薄，照日籠光映隱重。還入九霄成沆瀣，夕嵐生處鶴歸松。
靈蛇見少林寺 李紳 
瑣文結綬靈蛇降，蠖屈螭盤顧視閑。鱗蹙翠光抽璀璨，腹連金彩動彎環。已應蛻骨風雷後，豈効銜珠草莽間。知爾全身護崑閬，不矜揮尾在常山。
拜宣武軍節度使 李紳 
油幢竝入虎旗開，錦橐從天鳳詔來。星應魏師新鼓角，地嫌梁苑舊池臺。日暉紅斾分如電，人擁青門動若雷。伊洛鏡清迴首處，是非紛雜任塵埃。
到宣武三十韻 李紳 
七月趨梁苑，三年謝尹京。舊風除物蠹，新律奉師貞。龍節雙油重，蛇矛百練明。躍魚連後斾，騰虎耀前旌。路轉金神竝，川開鐵馬橫。擁旄差白羽，分轡引紅纓。在浚風煙接，維嵩鞏洛清。貫魚奔騎疾，連雁卷行輕。煙壘風調角，秋原雨洗兵。宿雲看布甲，疎柳見分營。鼓徹通宵警，和門候曉晴。虎符三校列，魚胄萬夫迎。弄馬猨猱健，奔車角觝呈。駕肩傍隘道，張幕內連楹。森戟承三令，攢戈退一聲。及郊知雨過，觀俗辨風行。望宋憐思女，遊梁念客卿。義夫留感激，公子播英名。澤廣豚魚洽，恩宣豈弟生。善師忘任智，中略在推誠。式宴歌鍾合，陳筵綺繡并。戲鼙千卒躍，均酒百壺傾。樂與師徒共，歡從井邑盈。教通因漸染，人悅尚和平。授鉞慙分閫，登壇荷列城。虛裘朝獨坐，雄劒夜孤鳴。白髮侵霜變，丹心捧日驚。衛青終保志，潘岳未忘情。期月終迷化，三年詎有成。惟看波海動，天外斬長鯨。
江南暮春寄家 李紳 
雒陽城見梅迎雪，魚口橋逢雪送梅。劒水寺前芳草合，鏡湖亭上野花開。江鴻斷續翻雲去，海燕差池拂水回。想得心知近寒食，潛聽喜鵲望歸來。
奉酬樂天立秋夕有懷見寄 李紳 
深夜星漢靜，秋風初報涼。階篁淅瀝響，露葉參差光。冰兔半升魄，銅壺微滴長。薄帷乍飄卷，襟帶輕搖颺。此際昏夢清，斜月滿軒房。屣履步前楹，劒戟森在行。重城宵正分，號鼓互相望。獨坐有所思，夫君鸞鳳章。天津落星河，一葦安可航。龍泉白玉首，魚服黃金裝。報國未知効，惟鵜徒在梁。裴回顧戎旃，顥氣生東方。衰葉滿欄草，斑毛盈鏡霜。羸牛未脫轅，老馬強騰驤。吟君白雪唱，慙媿巴人腸。
山出雲 李紳 
杳靄祥雲起，飄颺翠嶺新。縈峰開石秀，吐葉間松春。林靜翻空少，山明度嶺頻。迴崖時掩鶴，幽澗或隨人。姑射朝凝雪，陽臺晚伴神。悠悠九霄上，應坐玉京賓。
上黨奏慶雲見 李紳 
飛龍久馭宇，真氣尚興雲。五色傳嘉瑞，千齡表聖君。從風忽蕭索，依漢更氛氳。影徹天初霽，光鮮日未曛。表祥近自遠，垂化聚還分。寧作無依者，空傳陶令文。
華山慶雲見 李紳 
聖主祠名岳，高峰發慶雲。金柯初繚繞，玉葉漸氛氳。氣色含珠日，晴光吐翠雰。依稀來鶴態，髣髴列仙羣。萬樹流光影，千潭寫錦文。蒼生欣有望，祥瑞在吾君。
欲到西陵寄王行周 李紳 
西陵沙岸回流急，船底黏沙去岸遙。驛吏遞呼催下纜，棹郎閑立道齊橈。猶瞻伍相青山廟，未見雙童白鶴橋。欲責舟人無次第，自知貪酒過春潮。
華頂 李紳 
欲向仙峰煉九丹，獨瞻華頂禮仙壇。石標琪樹凌空碧，水挂銀河映月寒。天外鶴聲隨絳節，洞中雲氣隱琅玕。浮生未有從師地，空誦仙經想羽翰。
鶯鶯歌 李紳 
伯勞飛遲燕飛疾，垂楊綻金花笑日。綠窗嬌女字鶯鶯，金雀婭鬟年十七。黃姑上天阿母在，寂莫霜姿素蓮質。門掩重關蕭寺中，芳草花時不曾出。
贈毛仙翁 李紳 
憶昔我祖神仙主，玄元皇帝周柱史。曾師軒黃友堯湯，混迹和光佐周武。周之天子無仙氣，成武康昭都瞥爾。穆王麤識神仙事，八極輪蹄方逞志。鶴髮韜真世不知，日月星辰幾回死。金鼎作丹丹化碧，三萬六千神入宅。仙兄受術幾千年，已是當時駕鴻客。海光悠容天路長，春風玉女開宮院。紫筆親教書姓名，玉皇詔刻青金簡。桂窗一別三千春，秦妃鏡裏娥眉新。忽控香虯天上去，海隅劫石霄花塵。一從仙駕辭中土，頑日昏風老無主。九州爭奪無時休，八駿垂頭避豺虎。我亦玄元千世孫，眼穿望斷蒼煙根。花麟白鳳竟冥寞，飛春走月勞神昏。百年命促奔馬疾，愁腸盤結心摧崪。今朝稽首拜仙兄，願贈丹砂化秋骨。
和晉公三首 一 李紳 
鳳儀常欲附，蚊力自知微。願假罇罍末，膺門自此依。
和晉公三首 二 李紳 
貂蟬公獨步，鴛鷺我同羣。插羽先飛酒，交鋒便著文。
和晉公三首 三 李紳 
窮陰初莽蒼，離思漸氛氳。殘雪午橋岸，斜陽伊水濱。
古風二首 一 李紳 
春種一粒粟，秋成萬顆子。四海無閑田，農夫猶餓死。
古風二首 二 李紳 
鋤禾日當午，汗滴禾下土。誰知盤中餐，粒粒皆辛苦。
柳二首 一 李紳 
陶令門前罥接籬，亞夫營裏拂朱旗。人事推移無舊物，年年春至綠垂絲。
柳二首 二 李紳 
千條垂柳拂金絲，日暖牽風葉學眉。愁見花飛狂不定，還同輕薄五陵兒。
答章孝標 李紳  励志 哲理
假金方用真金鍍，若是真金不鍍金。十載長安得一第，何須空腹用高心。
至潭州聞猿 李紳 
昔陪天上三清客，今作端州萬里人。湘浦更聞猿夜嘯，斷腸無淚可霑巾。
端州江亭得家書二首 一 李紳 
雨中鵲語喧江樹，風處蛛絲颺水潯。開拆遠書何事喜，數行家信抵千金。
端州江亭得家書二首 二 李紳 
長安別日春風早，嶺外今來白露秋。莫道淮南悲木葉，不聞搖落更堪愁。
聞猨 李紳 
見說三聲巴峽深，此時行者盡沾襟。端州江口連雲處，始信哀猨傷客心。
贈韋金吾 李紳 
自報金吾主禁兵，腰間寶劒重橫行。接輿也是狂歌客，更就將軍乞一聲。
長門怨 李紳 
宮殿沈沈曉欲分，昭陽更漏不堪聞。珊瑚枕上千行淚，不是思君是恨君。
龜山寺魚池 一 李紳 
汲水添池活白蓮，十千鬐鬣盡生天。凡庸不識慈悲意，自葬江魚入九泉。
龜山寺魚池 二 李紳 
剃髮多緣是代耕，好聞人死惡人生。祇園說法無高下，爾輩何勞尚世情。
賦月 李紳 
月，光輝，皎潔。耀乾坤，靜空闊。圓滿中秋，玩爭詩哲。玉兔鏑難穿，桂枝人共折。萬象照乃無私，瓊臺豈遮君謁。抱琴對彈別鶴聲，不得知音聲不切。
句 李紳 
君詠風月夕，余當童稚年。閑窗讀書罷，偷詠左司篇。
和太原張相公山亭懷古 崔公信 
疊石狀崖巘，翠含城上樓。前移廬霍峰，遠帶沅湘流。瀟灑主人靜，夤緣芳徑幽。清輝在昏旦，豈異東山游。
過小妓英英墓 楊虞卿 
蕭晨騎馬出皇都，聞說埋冤在路隅。別我已爲泉下土，思君猶似掌中珠。四弦品柱聲初絕，三尺孤墳草已枯。蘭質蕙心何所在，焉知過者是狂夫。
句 楊虞卿 
河勢崑崙遠，山形菡萏秋。
和段相公登武擔寺西臺 楊汝士 
清淨此道宮，層臺復倚空。偶時三伏外，列席九霄中。平視雲端路，高臨樹杪風。自憐榮末座，前日別池籠。
和段相公夏登張儀樓 楊汝士 
從公城上來，秋近絕纖埃。樓古秦規在，江分蜀望開。遠山標宿雪，末席本寒灰。陪賞今爲忝，臨歡敢訴杯。
和宗人尚書嗣復祠祭武侯畢題臨淮公舊碑 楊汝士 
古栢森然地，修嚴蜀相祠。一過榮異代，三顧盛當時。功德流何遠，馨香薦未衰。敬名探國志，飾像慰甿思。昔謁從征蓋，今聞擁信旗。固宜光寵下，有淚刻前碑。
宴楊僕射新昌里第 楊汝士 
隔坐應須賜御屏，盡將仙翰入高冥。文章舊價留鸞掖，桃李新陰在鯉庭。再歲生徒陳賀宴，一時良史盡傳馨。當時疏廣雖云盛，詎有茲筵醉綠醽。
建節後偶作 楊汝士 
拋却弓刀上砌臺，上方臺榭與雲開。山僧見我衣裳窄，知道新從戰地來。
賀筵占贈營妓 楊汝士 
郎君得意及青春，蜀國將軍又不貧。一曲高歌紅一疋，兩頭娘子謝夫人。
句 楊汝士 
昔日蘭亭無豔質，此時金谷有高人。
賦得芙蓉出水 陳至 
菡萏迎秋吐，夭搖映水濱。劍芒開寶匣，峰影寫蒲津。下覆差參荇，高辭苒弱蘋。自當巢翠甲，非止戲頳鱗。莫以時先後，而言色故新。芳香正堪翫，誰報涉江人。
薦冰 陳至 
凌寒開涸沍，寢廟致精誠。色靜澄三酒，光寒肅兩楹。形鹽非近進，玉豆爲潛英。禮自春分展，堅從北陸成。藉茅心共結，出鑑水漸明。幸得來觀薦，靈臺一小生。
薦冰 趙蕃 
仲月開凌室，齋心感聖情。寒姿分玉坐，皓彩發丹楹。積素因風壯，虛空向日明。遙涵牕戶冷，近映冕旒清。在掌光逾澈，當軒質自輕。良辰方可致，由此表精誠。
老人星 趙蕃 
大史占南極，秋分見壽星。增輝延寶曆，發曜起祥經。灼爍依狼地，昭彰近帝庭。高懸方杳杳，孤白乍熒熒。應見光新吐，休徵德自形。既能符聖柞，從此表遐齡。
古意 鮑溶 
女蘿寄青松，綠蔓花綿綿。三五定君婚，結髮早移天。肅肅羔鴈禮，泠泠琴瑟篇。恭承采蘩祀，敢効同車賢。皎日不留景，良辰如逝川。愁心忽移愛，花貌無歸妍。翠袖皓珠粉，碧階封綠錢。新人易如玉，廢瑟難爲弦。寄謝蕣華木，榮君香閣前。豈無搖落苦，貴與根蒂連。希君舊光景，照妾薄暮年。
蕭史圖歌 鮑溶 
霜綃數幅八月天，綵龍引鳳堂堂然。小載蕭僊穆公女，隨仙上歸玉京去。仙路迢遙煙幾重，女衣清淨雲三素。胡髯毿珊雲髻光，翠蕤皎潔瓊華涼。露痕煙跡漬紅貌，疑別秦宮初斷腸。此天每在西北上，紫霄洞客曉煙望。
會仙歌 鮑溶 
輕輕濛濛，龍言鳳語何從容。耳有響兮目無踪，杳杳默默。花張錦織，王[母]初自崑崙來。茅盈王方平在側，青毛仙鳥銜錦符。謹上阿環起居王母書，始知僊事亦多故。一隔絳河千歲餘，詳玉字。多喜氣，瑤臺明月來墮地。冠劒低昂蹈舞頻，禮容盡若君臣事。願言小仙藝，姓名許飛瓊。洞陰玉磬敲天聲，樂王[母]，一送玉杯長命酒。碧花醉，靈揚揚，笑賜二子長生方。二子未及伸拜謝，蒼蒼上兮皇皇下。
李夫人歌 鮑溶 
璿閨羽帳華燭陳，方士夜降夫人神。葳蕤半露芙蓉色，窈窕將期環珮身。麗如三五月，可望難親近。嚬黛含犀竟不言，春思秋怨誰能問。欲求巧笑如生時，歌塵在空瑟銜絲。神來未及夢相見，帝比初亡心更悲。愛之欲其生又死，東流萬代無迴水。宮漏丁丁夜向晨，煙消霧散愁方士。
水殿采菱歌 鮑溶 
宮鴉叫赤光，潮聲入宮宮影涼。火華啼露卷橫塘，金堤四合宛柔揚。美人荷裙芙蓉妝，柔荑縈霧櫂龍航。采蓮一聲歌態長，青絲結眼捕鴛鴦。
周先生畫洞庭歌 鮑溶  洞庭湖
江南客，水爲鄉，舟爲宅，能以筆鋒知地脈。閑分楚水入丹青，不下此堂臨洞庭。水文不浪煙不動，木末稜稜山碧重。帝子應哀窈窕雲，客人似得嬋娟夢。六月火光衣上生，齋心寂聽潺湲聲。林冰搖鏡水拂簟，盡日獨臥秋風清。
霓裳羽衣歌 鮑溶 
玉煙生窗午輕凝，晨華左耀鮮相凌。人言天孫機上親手迹，有時怨別無所惜。遂令武帝厭雲韶，金針天絲綴飄飄。五聲寫出心中見，拊石喧金栢梁殿。此衣春日賜何人，秦女腰肢輕若燕。香風間旋衆彩隨，聯聯珍珠貫長絲。眼前意是三清客，星宿離離遶身白。鸞鳳有聲不見身，出宮入徵隨伶人。神仙如月只可望，瑤華池頭幾惆悵。喬山一閉曲未終，鼎湖秋驚白頭浪。
寓興 鮑溶 
念來若望神，追往如話夢。夢神不無跡，誰使煩心用。魯聖虛泣鱗，楚狂浪歌鳳。那言阮家子，更作窮途慟。
遊山 鮑溶 
白道行深雲，雲高路彌細。時時天上客，遺路人間世。煙花最深處，井臼得空刺。天寒鶴巢林，石長泉脈閉。神化萬靈集，心期一朝契。不見金板書，誰知阮家裔。終期太古人，問取松柏歲。
隋宮 鮑溶 
御街多行客，行客悲春風。楚老幾代人，種田煬帝宮。零落池臺勢，高低禾黍中。
懷仙二首 一 鮑溶 
崑崙九層臺，臺上宮城峻。西母持地圖，東來獻虞舜。虞宮禮成後，迴駕仙風順。十二樓上人，笙歌沸天引。裴迴扶桑路，白日生離恨。青鳥更不來，麻姑斷書信。乃知東海水，清淺誰能問。
懷仙二首 二 鮑溶 
閬峰綺閣幾千丈，瑤水西流十二城。曾見周靈王太子，碧桃花下自吹笙。
懷遠人 鮑溶 
遠道在天際，客行如浮雲。浮雲不知歸，似我長望君。秋至漢水高，南音何時聞？瑤草難遠寄，西風氣氤氳。常恐山岳遊，不反鸞鳳羣。無厭坐遲人，風雨驚斯文。
懷尹真人 鮑溶 
萬里疊嶂翠，一心浮雲閑。羽人杏花發，倚樹紅瓊顏。流水杳冥外，女蘿陰蔭間。却思人間世，多恐不可還。青鳥飛難遠，春雲晴不閑。但恐五雲車，山上復有山。
秋晚銅山道中宿隱者 鮑溶 
我鄉山川遙，秋晚空景促。天明共雲散，日落依鳥宿。主人逃名子，鶴髮臥空谷。野言得真風，山貌宜古服。喜於無聲地，暫傲羲皇俗。秋窗照疎螢，寒犬吠落木。朝隱留此處，一點天邊宿。今憶見此時，添悲覽止足。遲遲清夜晝，幽路出深竹。笑謝萬戶侯，余將耻干祿。
經秦皇墓 鮑溶 
左崗青虬盤，右坂白虎踞。誰識此中陵，祖龍藏身處。別爲一天地，下入三泉路。珠華翔青鳥，玉影耀白兔。山河一易姓，萬事隨人去。白晝盜開陵，玄冬火焚樹。哀哉送死厚，乃爲棄身具。死者不復知，回看漢文墓。
將歸舊山留別孟郊 鮑溶 
擇木無利刃，羨魚無巧綸。如何不量力，自取中路貧。前者不厭耕，一日不離親。今來千里外，我心不在身。悠悠慈母心，惟願才如人。蠶桑能幾許，衣服常著新。一飯吐尺絲，誰見此殷勤。別君歸耕去，持火燒車輪。
留辭杜員外式方 鮑溶 
東風吹旅懷，鄉夢無夜無。慚見君子堂，貧思上歸途。海岳泛念深，涓塵復何須。婆娑不在本，屈曲無弦弧。惻惻奉離尊，承歡獨向隅。時當鳳來日，孰用雞鳴夫。迴首九仙門，皇家在玉壺。慙非海人別，淚下不成珠。
長城 鮑溶 
蒙公虜生人，北築秦氏冤。禍興蕭牆內，萬里防禍根。城成六國亡，宮闕啟千門。生人半爲土，何用空中原。奈何家天下，骨肉尚無恩。投沙擁海水，安得久不翻。乘高慘人魂，寒日易黃昏。枯骨貫朽鐵，砂中如有言。萬古驪山下，徒悲野火燔。
蔡平喜遇河陽馬判官寬話別 鮑溶 
從事東軍正四年，相逢且喜偃兵前。看尋狡兔翻三窟，見射妖星落九天。江上柳營迴鼓角，河陽花府望神仙。秋風蕭颯醉中別，白馬嘶霜鴈叫煙。
寄福州從事殷堯藩 鮑溶 
越嶺寒輕物象殊，海城臺閣似蓬壺。幾迴入市鮫綃女，終歲啼花山鷓鴣。雷令劒龍知去未，虎夷雲鶴亦來無。就中靜事冥宵話，何惜雙輪訪病夫。
壯士行 鮑溶 
西方太白高，壯士羞病死。心知報恩處，對酒歌易水。沙鴻嘷天末，橫劒別妻子。蘇武執節歸，班超束書起。山河不足重，重在遇知己。
章華宮行 鮑溶 
煙渚南鴻呼曉羣，章華宮娥怨行雲。十二巫峯仰天祿，金車何處邀雲宿。小腰婑墮三千人，宮衣水碧顏青春。豈無一人似神女，忍使黛蛾常不伸。黛蛾不伸猶自可，春朝諸處門常鏁。
倚瑟行 鮑溶 
金輿傳驚灞滻水，龍旗參天行殿巍。左文皇帝右慎姬，北面侍臣張釋之。因高知處邯鄲道，壽陵已見生秋草。萬世何人不此歸，一言出口堪生老。高歌倚瑟流清悲，徐樂哀生知爲誰。臣驚歡歎不可放，願賜一言釋名妄。明珠爲日紅亭亭，水銀爲河玉爲星。泉宮一閉秦國喪，牧童弄火驪山上。與世無情在速貧，棄尸于野由斯葬。生死茫茫不可知，視不一姓君莫悲。始皇有訓二世哲，君獨何人至於斯。灞陵一代無發毀，儉風本是張廷尉。
辭輦行 鮑溶 
漢家代久淳風薄，帝重微行極荒樂。青娥三千奉一人，班女不以色事君。朝停玉輦詔同載，三十六宮皆眄睞。不驚六馬緩天儀，從容鳴環前致辭。君恩如海深難竭，妾命如絲輕易絕。願陪阿[母]同小星，敢使太陽齊萬物。周末幽王不可宗，妾聞上聖遺休風。五更三老待白日，八十一女居深宮。願將輦內有餘席，迴賜忠臣妾恩澤。
巢烏行 鮑溶 
烏生幾子林蕭條，雄烏求食雌守巢。夜愁風雨巢傾覆，常見一烏巢下宿。日長雛飢雄未迴，雌鳥下巢去哀哀。野田春盡少遺穀，尋食不得飢飛來。黃雀亦引數青雀，雀飛未遠烏驚落。既分青雀噉爾雛，爾雛雖長心何如。將飛不飛猶未忍，古瑟寫哀哀不盡。
姑蘇宮行 鮑溶  洞庭湖
姑蘇宮，九層金臺半虛空。雕楹璇題鬬皎潔，中有妖姬似明月。西見洞庭秋鏡開，水華百里盤宮來。越王采女能水戲，仙舟如龍旌曳翠。羽蓋晴翻橘柚香，玉笙夜送芙蓉醉。歸帆平靜君無勞，還從下下上高高。
悲哉行 鮑溶 
促促晨復昏，死生同一源。貴年不懼老，賤老傷久存。朗朗哭前歌，絳旌引幽魂。來爲千金子，去臥百草根。黃土塞生路，悲風送回轅。金鞍舊良馬，四顧不入門。生結千歲念，榮華及百孫。黃金買性命，白刃酬一言。寧知北山下，松柏侵田園。
元日早朝行 鮑溶 
乾元發生春爲宗，盛德在天斗建東。東方歲星大明宮，南山喜氣搖晴空。望雲五等舞萬玉，獻壽一聲出千峯。文章垂彩禮樂正，太白下直旌旗紅。旌旗不斷春風前，直如朱繩非爾妍。
秋懷五首 一 鮑溶 
促促生有涯，營營意無限。無限意未申，有涯生已晚。恩榮不可恃，天道歸寸管。老如影隨人，時若車下坂。行者歸期盡，居人心更遠。涼風日蕭條，親戚長在眼。多憂知無奈，聖賢莫能免。客鳥投本枝，生生復深淺。
秋懷五首 二 鮑溶 
秋曉客迢迢，月清風楚楚。草蟲夜侵我，唧唧牀下語。流年白日馳，微願不我與。心如繅絲綸，展轉多頭緒。憑觴散煩襟，援瑟清夜拊。迴感帝子心，空堂有煙雨。絲減悲不減，器新聲更古。一弦有餘哀，何況二十五。
秋懷五首 三 鮑溶 
九月夜如年，幽房勞別夢。不知別日遠，夜夜猶相送。玉牀暗蟲響，錦席寒淚凍。明鏡失舊人，空林誤歸鳳。新年堪愛惜，錦字亦珍重。一念皎皎時，幽襟非所用。
秋懷五首 四 鮑溶 
金氣白日來，疎黃滿河關。平居乏愉悅，況復身險艱。一憶故鄉居，一望客人還。兩心四海中，誰不傷朱顏。雙燕不巢樹，浮萍不出山。性命君由天，安得易其間。休悲砌蟲苦，此日無人閑。
秋懷五首 五 鮑溶 
龍荒變露色，燕鴈南爲客。遊子聲影中，涕零念離析。四時如車馬，轉此今與昔。往歎在空中，存事委幽迹。翩翩日歛照，朗朗月繫夕。物生春不留，年壯老還迫。天機杳何爲，長壽與松柏。
秋夜對月懷李正封 鮑溶 
援琴悵獨立，高月對秋堂。美人遠於月，徒望空景光。坐憶執手時，七弦起淒涼。平生知音少，君子安可忘。客意如夢寐，路岐遍四方。日遠迷所之，滿天心暗傷。主奉二鯉魚，中含五文章。惜無千金荅，愁思盈中腸。此夕臨風歎，零露霑衣裳。
廬山石鏡 鮑溶  庐山
東巖採薇人，巖際朝見月。怪墮幽蘿間，非時更澄徹。綠蘿就玉兔，再與高鳥歇。清光照掌中，始悟石上發。誰傳陰陽火，鑄此天地物。深影藏半山，虛輪帶凝雪。早迴謝公賞，今遇樵夫說。白日乘綵霞，翩翩對容髮。我圖辨鬼魅，信美留煙闕。形神乍相逢，竟夕難取別。如其終身照，可化黃金骨。
與峨眉山道士期盡日不至 鮑溶 
傾景安再中，人生有何常。胡爲少君別，風馭峨眉陽。結我千日期，青山故人堂。期盡師不至，望雲空燒香。顧慙有限身，易老白日光。懷君屢驚歎，支體安能強。往聞清修籙，未究服食方。瑤田有靈芝，眼見不得嘗。玉壺貯天地，歲月亦已長。若用壺中景，東溟又堪傷。寄言赤玉簫，夜夜吹清商。
述德上太原嚴尚書綬 鮑溶  黄河
帝命河嶽神，降靈翼軒轅。天王委管籥，開閉秦門北。頂戴日月光，口宣雨露言。甲馬不及汗，天驕自亡魂。清塚入內地，黃河窮本源。風雲寢氣象，鳥獸翔旗旛。軍人歌無胡，長劒倚崑崙。終古鞭血地，到今耕稼繁。樵客天一畔，何由拜旌軒。願請執御臣，爲公動朱轓。豈令羣荒外，尚有辜帝恩。願陳田舍歌，暫息四坐喧。條桑去附枝，薙草絕本根。可惜漢公主，哀哀嫁烏孫。
塞下 鮑溶 
北風號薊門，殺氣日夜興。咸陽三千里，驛馬如飢鷹。行子久去鄉，逢山不敢登。寒日慘大野，虜雲若飛鵬。西北防秋軍，麾幢宿層層。匈奴天未喪，戰鼓長登登。漢卒馬上老，繁纓空絲繩。誠知天所驕，欲罷又不能。
送僧南遊 鮑溶 
且攀隋宮柳，莫憶江南春。師有懷鄉志，未爲無事人。
行路難 鮑溶 
玉堂向夕如無人，絲竹儼然宮商死。細人何言入君耳，塵生金罇酒如水。君今不念歲蹉跎，鴈天明明涼露多。華燈清凝久照夜，綵僮窈窕虛垂蘿。入宮見妒君不察，暮入此地生風波。此時不樂早休息，女顏易老君如何。
子規 鮑溶 
中林子規啼，云是古蜀帝。蜀帝胡爲鳥，驚急如罪戾。一啼豔陽節，春色亦可替。再啼孟夏林，密葉堪委翳。三啼涼秋曉，百卉無生意。四啼玄冥冬，雲物慘不霽。芸黃壯士髮，沾灑妖姬袂。悲深寒烏雛，哀掩病鶴翅。胡爲託幽命，庇質無完毳。戚戚含至冤，卑卑忌羣勢。吾聞鳳皇長，羽族皆受制。盍分翡翠毛，使學鸚鵡慧。敵怨不在弦，一哀尚能繼。那令不知休，泣血經世世。古風失中和，衰代因鄭衛。三歎尚淫哀，向渴嘻流涕。如因異聲感，樂與中腸契。至教一昏蕪，生人遂危脆。古意歎通近，如上青天際。荼蓼久已甘，空勞菫葵惠。誰聞子規苦，思與正聲計。
秋夜聞鄭山人彈楚妃怨 鮑溶 
明月搖落夜，深堂清淨弦。中間楚妃奏，十指哀嬋娟。寥寥夜含風，蕩蕩意如泉。寂寞物無象，依稀語空煙。旅人多西望，客鴈難南前。由來感神事，豈爲無情傳。容華能幾時，不再來者年。此夕河漢上，雙星含淒然。
憶舊遊 鮑溶 
憶求無何鄉，了在赤谷村。仙人居其中，將往問所存。日入濛汜宿，石煙抱山門。明月久不下，半峯照啼猨。堂上白鶴翁，神清心無煩。齋心侍席前，跪請長生恩。云昔崆峒老，何詞受軒轅。從星使變化，任日張乾坤。若到舊鄉里，宛如曾討論。風移嵓花氣，珠貫金經言。涼夜惜易盡，青煙謝晨喧。自唯腥膻體，難久留其藩。幾世身在夢，百年雲無根。悠悠竟何事，愚智相憂冤。歎息幾晚寤，蒙師招其魂。至今瑤華心，每想清水源。
白露 鮑溶 
清蟬暫休響，豐露還移色。金飆爽晨華，玉壺增夜刻。已低疎螢燄，稍減哀蟬力。迎社促燕心，助風勞鴈翼。一悲紈扇情，再想清淺憶。高高拜月歸，軋軋挑燈織。盈盈玉盤淚，何處無消息。
經隱叟 鮑溶 
行蹋門外泉，坐披牀上雲。誰將許由事，萬古留與君。虛洞閉金鏁，蠹簡藏鳥文。蘿景深的的，蕙風閑薰薰。余有世上心，此來未及羣。殷勤諱姓名，莫遣樵客聞。
苦哉遠征人 鮑溶 
征人歌古曲，攜手上河梁。李陵死別處，窅杳玄冥鄉。憶昔從此路，連年征鬼方。久行迷漢曆，三死氊衣裳。百戰身且在，微功信難忘。遠承雲臺議，非勢孰敢當。落日弔李廣，白首過河陽。閑弓失月影，勞劒無龍光。去日始束髮，今來髮成霜。虛名乃閑事，生見父母鄉。掩抑大風歌，裴回少年場。誠哉古人言，鳥盡良弓藏。
悼豆盧策先輩 鮑溶 
喪車出東門，生時馬無力。何處入黃泉，嵩高山西北。室人萬里外，久望君官職。今與牽衣兒，翻號死消息。平生江海上，我不空相識。遠客迷畏途，孤鴻傷一翼。行將雞黍祭，已是烏鳶食。勸酒執御郎，行人有哀色。先悲三尺土，經歲哭不得。眼前雙雙流，故袂安可拭。一拜隔千里，生人意何極。唯有陽春曲，永播清玉德。
首夏 鮑溶 
昨日青春去，晚峯尚含妍。雖留有餘態，脈脈防憂煎。幽人惜時節，對此感流年。
寄天台準公 鮑溶 
赤城橋東見月夜，佛壠寺邊行月僧。閑蹋莓苔繞琪樹，海光清淨對心燈。
送僧東遊 鮑溶 
風流東晉後，外學入僧家。獨唱郢中雪，還遊天際霞。雲村共香飯，水月喻秋花。景物添新致，前程詎可涯。
宣城北樓昔從順陽公會於此 鮑溶 
詩樓郡城北，窗牖敬亭山。幾步塵埃隔，終朝世界閑。憑師看粉壁，名姓在其間。
東高峯 鮑溶 
東亭最高峙，春樹繞山腰。畫裏青鸞客，雲中碧玉簫。秋風若西望，爲我一長謠。
范真傳侍御累有寄因奉酬十首 一 鮑溶 
昨日新花紅滿眼，今朝美酒綠留人。更宜明月含芳露，憑仗蕭郎夜賞春。
范真傳侍御累有寄因奉酬十首 二 鮑溶 
白雪翦花朱蠟蒂，折花傳笑惜春人。請君白日留明日，一醉春風莫厭頻。
范真傳侍御累有寄因奉酬十首 三 鮑溶 
雲髻鳳文細，對君歌少年。萬金酬一顧，可惜十千錢。
范真傳侍御累有寄因奉酬十首 四 鮑溶 
玉管傾杯樂，春園鬬草情。野花無限意，處處逐人行。
范真傳侍御累有寄因奉酬十首 五 鮑溶 
聞道中山酒，一杯千日醒。黃鶯似傳語，勸酒太叮嚀。
范真傳侍御累有寄因奉酬十首 六 鮑溶 
紅袂歌聲起，因君始得聞。黃昏小垂手，與我駐浮雲。
范真傳侍御累有寄因奉酬十首 七 鮑溶 
相勸醉年華，莫醒春日斜。春風宛陵道，萬里晉陽花。
范真傳侍御累有寄因奉酬十首 八 鮑溶 
碧綠草縈堤，紅藍花滿溪。願君常踐蹋，莫使暗萋萋。
范真傳侍御累有寄因奉酬十首 九 鮑溶 
萋萋巫峽雲，楚客莫留恩。歲久晉陽道，誰能向太原。
范真傳侍御累有寄因奉酬十首 十 鮑溶 
歲酒勸屠蘇，楚聲山鷓鴣。春風入君意，千日不須臾。
弄玉詞二首 一 鮑溶 
素女結念飛天行，白玉參差鳳皇聲，天仙借女雙翅猛。五燈繞身生，入煙去無影。
弄玉詞二首 二 鮑溶 
三清弄玉秦公女，嫁得天上人。瓊簫碧月喚朱雀，攜手上謁玉晨君。夫妻同壽，萬萬青春。
山行經樵翁 鮑溶 
我心勞我身，遠道誰與論。心如木中火，憂至常自燔。披訪結恩地，世人輕報恩。女無良媒識，知入何人門。寒日行深山，路由谷中村。田翁樵採熟，男女謳吟喧。借問身命謀，上言媿乾坤。時清公賦薄，力勤地利繁。下念草木年，坐家見重孫。舉案饋賓客，糟漿盈陶尊。醉閑鹿裘煗，白髮舞軒軒。仰羨太古人，余將破行轅。遑遑問身事，師友難爲言。離歌又行去，落日低寒泉。
途中旅思二首 一 鮑溶 
喔喔雞鳴曉，蕭蕭馬辭櫪。草草名利區，居人少於客。生期三萬日，童耄半虛擲。修短命半中，憂歡復相敵。朝提黃金爵，暮造青松宅。來往日相悲，北邙田土窄。峨峨西天岳，錦繡明翠壁。中有不死鄉，千年無人跡。心期周太子，下馬拜虛碧。鶴駕如可從，他年執煙策。
途中旅思二首 二 鮑溶 
星出方問宿，睡眼始朦朧。天光見地色，上路車幢幢。時物既老大，衆山何枯空。青冥見古栢，寥朗聞疎鴻。獨步天地間，無因爲君忠。白毛尋人憂，生此頭髮中。躍馬非壯歲，報恩無高功。斯言化爲火，日夜焚深衷。
舊鏡 鮑溶 
嬋娟本家鏡，與妾歸君子。每憶並照時，相逢明月裏。春風忽分影，白日難依倚。珠粉不結花，玉璫寧輝耳。心期不可見，不保長如此。華髮一欺人，青銅化爲鬼。良人有歸日，肯學妖桃李。瑤匣若浮雲，冥冥藏玉水。侍兒不遣照，恐學孤鸞死。
宿悟空寺贈僧 鮑溶 
勞者謠燭蛾，致身何營營。雪山本師在，心地如鏡清。往與本師別，人間買浮名。朝光畏不久，內火燒人情。迷路喜爲遠，宿留化人城。前心宛如此，了了隨靜生。維持薝蔔花，却與前心行。
感興 鮑溶 
幽人無近迹，別易會則稀。黃鶴亦姓丁，寥寥何處飛？時見海上山，繞雲心依依。諒無馭風術，中路愁虛歸。童髮慕道心，壯年墮塵機。白日不饒我，如今事皆非。羣羊化石盡，雙鳧與我違。□岳黃金富，軒轅曉霞衣。誰令日在眼，容色煙雲微。
秋思 鮑溶 
楚客秋更悲，皇皇無聲地。時無無事人，我命與身異。良時如飛鳥，回掌成故事。蹉跎秋定還，凝冽堅冰至。人生不期老，華髮誰能避。感此惜壯年，壯年少爲貴。我生雖努力，榮途難自致。徒爲擊角歌，且慙雕劒字。吾師罕言命，感激潛傷思。
客途逢鄉人旋別 鮑溶 
驚鴻一斷行，天遠會無因。無因忽相會，感歎若有神。我鄉路三千，百里一主人。一宿獨何戀，何況舊鄉鄰。牢落歲華晏，相憐客中貧。迎霜君衣煖，與我同一身。誰在天日下，此生能不勤。青萍寄流水，安得長相親。明發更遠道，山河重苦辛。
隋帝陵下 鮑溶 
白露沾衣隋主宮，雲亭月館楚淮東。盤龍樓艦浮冤水，雕錦帆幢使亂風。長夜應憐桀何罪，告成合笑禹無功。傷心近似驪山路，陵樹無根秋草中。
洛陽春望 鮑溶 
五鳳樓南望洛陽，龍門迴合抱蒼蒼。受朝前殿雲霞煗，封岳行宮草木香。四海爲家知德盛，二京有宅卜年長。東人猶憶時巡禮，願覲元和日月光。
始見二毛 鮑溶 
玄髮迎憂光色闌，衰華因鏡強相看。百川赴海返潮易，一葉報秋歸樹難。初弄藕絲牽欲斷，又驚機素翦仍殘。顏生豈是光陰晚，余亦何人不自寬。
巫山懷古 鮑溶 
十二峯巒鬬翠微，石煙花霧犯容輝。青春楚女妒雲老，白日神人入夢稀。銀箭暗凋歌夜燭，珠泉頻點舞時衣。誰傷宋玉千年後，留得青山辨是非。
郊天迴 鮑溶 
日動蕭煙上泰壇，帝從黃道整和鑾。風前貔武迴雕仗，雲裏神龍起畫竿。金鳥赦書鳴九夜，玉山壽酒舞千官。始知報本終朝禮，舊典時巡只自難。
溫泉宮 鮑溶 
憶昔開元天地平，武皇十月幸華清。山蒸陰火雲三素，日落溫泉雞一鳴。綵羽鳥仙歌不死，翠霓童妾舞長生。仍聞老叟垂黃髮，猶說龍髯縹緲情。
寄歸 鮑溶 
塞草黃來見鴈稀，隴雲白後少人歸。新絲強入未衰鬢，別淚應沾獨宿衣。幾夕精誠拜初月，每秋河漢對空機。更看出獵相思苦，不射秋田朝雉飛。
贈遠 鮑溶 
辛苦關西車騎官，幾年旌節客河蘭。金泥舞虎精神暗，銀縷交龍氣色寒。欲和古詩成竇錦，倍悲秋扇損齊紈。莫勞鴈足傳書信，願向凌煙閣上看。
九日與友人登高 鮑溶 
雲木疎黃秋滿川，茱萸風裏一尊前。幾迴爲客逢佳節，曾見何人再少年。霜報征衣冷針指，雁驚幽夢淚嬋娟。古來醉樂皆難得，留取窮通付上天。
贈楊煉師 鮑溶 
紫煙衣上繡春雲，清隱山書小篆文。明月在天將鳳管，夜深吹向玉晨君。
玉清壇 鮑溶 
上陽宮裏女，玉色楚人多。西信無因得，東遊奈樂何。
荅客 鮑溶 
竹間深路馬驚嘶，獨入蓬門半似迷。勞問圃人終歲事，桔槔聲裏雨春畦。
隋宮 鮑溶 
柳塘煙起日西斜，竹浦風迴鴈弄沙。煬帝春遊古城在，壞宮芳草滿人家。
送僧文江 鮑溶 
吳王劒池上，禪子石房深。久慕白雲性，忽勞青玉音。孤高知勝鶴，清雅似聞琴。此韻書珍重，煩師出定吟。
古意 鮑溶 
重錦化爲泥，翦刀誤人事。夜裁遠道書，翦破相思字。妾心不自信，遠道終難寄。客心固多疑，肯信非人意。萬里不言遠，歸書長相次。可即由此書，空房□忌諱。
山中冬思二首 一 鮑溶 
山深先冬寒，敗葉與林齊。門巷非世路，何人念窮棲。哀風破山起，夕雪誤鳴雞。巢鳥侵旦出，飢猨無聲啼。晨興動煙火，開雲伐冰溪。老木寒更瘦，陰雲晴亦低。我貧自求力，顏色常低迷。時思靈臺下，遊子正悽悽。
山中冬思二首 二 鮑溶 
雪壯冰亦堅，凍澗如平地。幽人毛褐煖，笑就糟牀醉。喚人空谷應，開火寒猨至。拾薪煮秋栗，看鼎書古字。忽憶南澗游，衣巾多雲氣。露腳尋逸僧，諮量意中事。
讀史 鮑溶 
鬼書報秦亡，天地亦云閉。赤龍吟大野，老[母]哭白帝。蒼蒼無白日，項氏徒先濟。六合已姓劉，鴻門事難制。坑降嬴政在，衣錦人望替。宿昔見漢兵，龍蛇滿旌棨。始矜山可拔，終歎騅不逝。區區亞父心，未究天人際。蕭張馬無汗，盛業垂千世。